《中峰》
宋代·刘拯

蹑径登高亭，天远不敢局。
疏帘卷檐花，百里在举目。
江横缟带卷，山隐螺髻绿。
啼鸟破长烟，飞泉漱寒玉。
云回猛虎啸，清风绕岩谷。
飕飕入青松，古淡琴一曲。
倚栏更凝望，斜阳上修竹。
欲去还迟迟，胜概那可足。

作者简介：（?—约1107）宣州南陵人，字彦修。第进士。哲宗绍圣初为御史，劾范祖禹、黄庭坚等修神宗实录窜易增减，诬毁先帝。又论苏轼狂悖，请正其罪。进右正言，累迁给事中，黜知濠州，改广州。以吏部侍郎召还，迁户部尚书。因反对蔡京编次元祐党籍，罢知蕲州、润州。复为吏部尚书，昏愦不能举其职，左转工部，知同州，削职。